Hrvatska se plasirala na Svjetsko nogometno prvenstvo 2002. godine (6/10/01) - 2001-10-06
Pred 35.000 gledatelja na stadionu u Maksimiru strijelac odlučujućeg pogotka bio je Alen Bokšić u 75. minuti
Pogotkom Alena Bokšića u 75. minuti hrvatska nogometna reprezentacija izborila je odlazak na Svjetsko nogometno prvenstvo 2002. godine. Dosta prilika za zgoditak hrvatski su nogometaši propustili u prvom poluvremenu. Najizgledniju priliku za vodstvo imao je Robert Prosinečki koji je pogodio vratnicu iz kaznenog udarca u 36. minuti nakon prekršaja Belgijanaca nad Vlaovićem koji se i sam našao dva puta u izglednim prilikama. U posljednjoj minuti prvog poluvremena belgijski igrač Deflandre izbacio je loptu iz gola kad je ona prešla liniju. Međutim, umjesto prema centru njemački sudac Helmut Krug je pokazao igračima pu u svlačionicu. Valja spomenuti da su i Belgijanci imali dvije dobre prilike, ali je Pletikosa odlično reagirao. U drugom dijelu tempo je nešto pao, a igralo se najviše na sredini terena. Akciju koja je prethodila pogotku započeo je Prosinečki koji je poslužio Balabana na desnoj strani. Napadač Aston Ville došao je do peterca gostiju, a potom pronašao Bokšiča koji postiže gol. Nakon pogotka Belgija je bila potpuno razbijena, ali hrvatski napadači nisu više uspjeli pogoditi gol belgijskog vratara De Vliegera. Pobjedom nad Belgijom hrvatska reprezentacija osvojila je prvo mjesto u skupini koje joj osigurava direktni plasman na svjetsko nogometno prvenstvo iduće godine u Japanu i Južnoj Koreji, dok će reprezentacija Belgije svoj put tražiti kroz dodatne kvalifikacije.